ועדת העבודה, הרווחה והבריאות, כנסת 17, פרוטוקול מספר 324, 2007-12-03 12:00

יצחק גלנטי: אני מבקש לפתוח את ישיבת ועדת העבודה, הרווחה והבריאות.

יצחק גלנטי: על סדר היום הודעת הסמים המסוכנים (שינוי התוספת הראשונה לפקודה), התשס"ח-2007.

יצחק גלנטי: אני מבקש מעו"ד נילי דיקמן, נציגת משרד הבריאות, להציג את הנושא.

נילי דיקמן: אנחנו מבקשים מהוועדה לאשר הוספת חומרים לתוספת הראשונה בפקודת הסמים המסוכנים.

נילי דיקמן: החומרים המבוקשים הומלצו על-ידי ועדה בין-משרדית.

יצחק גלנטי: אני מחזיק בידי את הרשימה ומנסה לבטא את השמות, אולם אני חסר אונים.

נילי דיקמן: גם אני.

נילי דיקמן: אני אפילו לא מנסה.

נילי דיקמן: אפנה אותך ישר אל אנשי המקצוע.

קריאה: לכן יש קיצורים – מתחת לכל שם ארוך יש שם קצר.

קריאה: C-C 2 או mCPP – כולם יודעים מה זה, אפילו ילדים בכיתה ג'.

נילי דיקמן: על הוספת החומרים האלה המליצה ועדה בין-משרדית שחברים בה מספר גופים – משרד הבריאות, משטרת ישראל, הרשות למלחמה בסמים וגופים נוספים.

נילי דיקמן: מדי פעם אנו נדרשים להוסיף עוד חומרים היות ונכנסים לישראל חומרים נוספים שלא מופיעים בפקודת הסמים המסוכנים.

יצחק גלנטי: זה כמו וירוסים במחשבים, כאשר על כל וירוס קיים צץ מייד וירוס חדש וצריך להוסיף אותו לרשימה.

יצחק גלנטי: הרשימה היא מעין אנטי וירוס.

יצחק גלנטי: האנטי וירוס שלנו זה פקודת הסמים המסוכנים.

נילי דיקמן: כדי שאפשר יהיה לאכוף את הדין בצורה אפקטיבית כאשר נתפסים חומרים כאלה, עליהם להיות מצוינים בתוספת הראשונה.

נילי דיקמן: לכן חשוב לנו שתאשרו את שינוי התוספת הראשונה.

נילי דיקמן: אלה החומרים החדשים שנתפסו עד כה.

יצחק גלנטי: כאשר מצרפים לרשימה חומר כלשהו תחת הכותרת "פקודת הסמים המסוכנים" – אני מבין שמבחינת משרד הבריאות הרשימה כוללת רק סמים מסוכנים.

יצחק גלנטי: האם הם מסוכנים רק למשתמש בהם או גם לזולת, למי שלא משתמש בהם?

יצחק גלנטי: האם הם מהווים סכנה גם לציבור או רק למי שנוטל אותם?

נילי דיקמן: אלה חומרים שלא מסוכנים לסביבה, אלא למשתמש.

נילי דיקמן: מי שצורך את הסם, הסם משפיע עליו בצורה לא טבעית.

יצחק גלנטי: על כל האנשים מכל הרמות, מכל המינים ומכל הגדלים הסם משפיע באותה מידה?

יצחק גלנטי: כלומר הסם משפיע על ילד בן 12 כפי שמשפיע על תרח כמוני בן 70?

נילי דיקמן: הסם מסוכן גם לנער בן 12 וגם למבוגר.

נילי דיקמן: אינני יודעת אם משפיע בדיוק באותו אופן, אבל הוא מסוכן באותו אופן.

יצחק גלנטי: וגם לא חשוב מה משקלו של המשתמש?

נילי דיקמן: אני מניחה שהמינונים שונים.

יצחק גלנטי: מתוך הרשימה היפה הזאת שכוללת כ-10 סמים חדשים, מי בדרך כלל צורך את הסמים?

יצחק גלנטי: הייתי מבקש לדעת גם באיזו צורה נצרכים הסמים, והאם הם זמינים בכל מקום או ניתן לייצרם לבד.

יצחק גלנטי: הייתי מבקש שתפרטו קצת יותר על הנושאים הללו.

ישראל פיטוסי: את החומרים האלה מוכרים בדרך כלל בקיוסקים או ב"פיצוציות".

ישראל פיטוסי: בדרך כלל הם מיובאים תחת פרטי מכס שלא דורשים אישור מיוחד של אגף הרוקחות במשרד הבריאות.

יצחק גלנטי: ועובדתית הם בכל זאת נכנסים לארץ ונמצאים כאן בשימוש זמין.

ישראל פיטוסי: יש פשיטות של המשטרה מדי פעם, אפילו מדי יום, ותופסים את החומרים הללו שנקראים בכל מיני שמות.

יצחק גלנטי: למרות שטרם אושרו כסמים מסוכנים, בכל זאת נתפסים ומתייחסים אליהם כאילו מופיעים בפקודת הסמים המסוכנים?

וילמה מאור: ניתן להרשיע כאשר תופסים סמים שלא מופיעים בתוספת לפקודה?

אודי וולף: החומרים הללו מגיעים בדרך כלל או כטבליות כדוגמת טבליות של תרופות או בקפסולות, ולפעמים גם בנוזלים.

אודי וולף: כאשר החומרים מגיעים והם חסרי מותג או בשם מותג שלא ידוע לנו, חובת המעבדה האנליטית במז"פ לבדוק מה הם מכילים.

אודי וולף: אם מוצאים חומר אסור על-פי פקודת הסמים, מחילים עליו את פקודת הסמים.

אודי וולף: אם מוצאים חומר כמו החומרים שברשימה כאן, שאינו בפקודת הסמים אבל ידוע לנו שהשפעתו דומה לזאת של סמים, עדיין אי אפשר להחיל עליו מבחינה חוקית את פקודת הסמים, אולם ניתן להחיל עליו דברים אחרים בינתיים, כמו פקודת הרוקחים, אך שם העבירה פחותה בהרבה.

אודי וולף: העונש המרבי בעבירה על פקודת הסמים יכול להגיע ל-20 שנות מאסר, ואילו בעבירה מדרגת עוון בפקודת העונשין העונש המרבי 3 שנות מאסר.

יצחק גלנטי: כאשר אתה מדבר על תפיסה, זה ברמת המשתמש או ברמת הסוחר?

אודי וולף: שניהם.

יצחק גלנטי: ועל שניהם חל אותו דין?

אודי וולף: כל עוד החומר לא מופיע בתוספת לפקודה אז על שניהם חל אותו דין.

אודי וולף: כאשר החומר יופיע בפקודה יהיה כמובן הבדל בין צריכה עצמית ובין סחר או ייצור או הפצה.

אודי וולף: בכל רגע נתון אפשר למצוא במעבדה האנליטית במז"פ עשרות אלפי כדורים כאלה.

יצחק גלנטי: מה היקף השימוש, ככל הידוע לכם?

אודי וולף: אני ראש המעבדה האנליטית במז"פ, ואתי נמצאת פקד אסנת ישראלזון אזולאי, בודקת במעבדה.

אודי וולף: מבין סך כל התיקים שנפתחים במדינת ישראל בשנה, בכ-5% נתפסים חומרים מן הסוג הזה, שהם "בני דודים" של כדורי האקסטזי למיניהם ואחרים.

אודי וולף: מדובר על מאות אלפי כדורים בשנה.

אודי וולף: בשבוע האחרון הגיע תיק על 12,000 כדורים.

יצחק גלנטי: ומה המחיר שלו בשוק?

אודי וולף: תלוי אם המחיר סיטונאי או קמעונאי.

אודי וולף: המחיר נע בין 80-100 שקלים לטבליה או לקפסולה.

אסנת ישראלזון אזולאי: הקפסולות נמצאות בשימוש בעיקר על-ידי בני נוער, ובעיניי זה חמור.

אסנת ישראלזון אזולאי: הצרכנים של חלק מן החומרים הם בעיקר בני נוער, שמשווקים להם את זה כמוצר שאינו סם אך למעשה יש לו פעילות של סם.

רחל בר המבורגר: אני המדענית הראשית של הרשות למלחמה בסמים.

רחל בר המבורגר: שאלת על היקפים.

רחל בר המבורגר: אחד החומרים שנמכר ב"פיצוציות" ושהסוחרים עשו לו הרבה מאוד פרסומת הוא "חגיגת", כלומר קתינול.

רחל בר המבורגר: היקף השימוש בו, על-פי הסקר האחרון שעשינו 6% מבני הנוער אמרו שהשתמש ב"חגיגת".

רחל בר המבורגר: זה נותן תמונת מצב על שיעור השימוש.

רחל בר המבורגר: מדובר על 6% מהתלמידים בבתי-ספר, כלומר אלפי ילדים צרכו חומר שלא הופיע אז עדיין בפקודה, ולשמחתנו נכנס אחר-כך, אבל הנגזרות שמופיעות כאן הולכות בעצם בדיוק אותו מסלול.

רחל בר המבורגר: כאשר סוחר ירצה לעשות לזה פרסום ולמכור דרך "פיצוציות" נעמוד בפני בעיה של שימוש נרחב מאוד על-ידי בני נוער שמחפשים חדשות לבקרים חומרים חדשים.

יצחק גלנטי: אני רוצה לנסות להיות הסנגור של השטן ולשאול מה אכפת לכם שהם משתמשים?

יצחק גלנטי: מה קורה כתוצאה מן השימוש?

יצחק גלנטי: הם רוצים לחגוג.

יצחק גלנטי: הם קוראים לזה "חגיגת" ואומרים: בואו ונעשה "חגיגת".

יצחק גלנטי: מה רע בזה?

רחל בר המבורגר: לכל אחד מן החומרים יש תופעות לוואי חמורות מאוד שמשפיעות על התנהגות ועל בריאות.

רחל בר המבורגר: לכל חומר בפני עצמו יש פרופיל אחר של השפעות.

רחל בר המבורגר: מבחינת הבריאות זה יכול להשפיע על הלב, על הכליות, על המוח, על הכבד.

רחל בר המבורגר: מבחינת ההתנהגות – ההתנהגות לא נשלטת יותר, ובני הנוער משתמשים בסם בשביל זה, כדי להיכנס להתנהגות בלתי נשלטת.

רחל בר המבורגר: הם לא עושים את זה כי רוצים להתנהג טוב יותר.

רחל בר המבורגר: הכיף שהם כאילו מפיקים מזה אחר-כך הוא המסלול הישיר להתנהגויות שאנו כחברה רואים בהן סכנה רבה לפרט וגם לזולת.

יצחק גלנטי: אני בוודאי לא מחפש דרך להתיר את השימוש בחומרים הללו, אבל אני שואל על מנת להבין.

יצחק גלנטי: לו היו משתמשים בחומרים הללו בבית ובמשפחה, לא במקום שפתוח לציבור הרחב, אינני יודע אם השימוש בחומרים הללו היה מפריע למישהו, מעבר כמובן לכך שהנוער עשוי לא להיות מודע לאפקט המצטבר והמתמשך של צריכת הכדורים הללו שיכול לגרום לו נזק פיזי ונפשי.

יצחק גלנטי: ייתכן שההשפעה קצרת-טווח, וייתכן שהיא ארוכת-טווח.

יצחק גלנטי: ייתכן שיש אפקט מצטבר לשימוש.

יצחק גלנטי: האם כל השאלות הללו נבחנות לגבי כל אחד מן הסמים המפורטים ברשימה שלפנינו?

רחל בר המבורגר: הן נבחנות בכל אחד מן הסמים.

רחל בר המבורגר: האפקטים השליליים על ההתנהגות, כלומר על המוח ועל אברים חיוניים בגוף, כולם נבדקו.

רחל בר המבורגר: אין כאן חומר תמים, אחרת זה לא היה מגיע כרשימה מפורטת לוועדה הזאת.

יצחק גלנטי: אני מבין שהחומרים הללו נבדקים ברוב המקרים על-ידי המעבדה המשטרתית.

יצחק גלנטי: האם תוצאות בדיקת המעבדה המשטרתית מוכרות על-ידכם אוטומטית, או אולי משרד הבריאות בודק שוב במעבדות שלו?

ישראל פיטוסי: קודם כול המשטרה מזהה את החומר שנתפס, או שגרם לפגיעה או למוות, ואחר-כך בישיבות משותפות אנחנו בודקים מה קורה בעולם עם החומר הזה.

ישראל פיטוסי: אנחנו בודקים את הדברים ביחד, ואז מגיעים למסקנה האם יש להכליל את החומר בפקודת הסמים המסוכנים או להמתין כדי לראות, אולי היתה רק אפיזודה והחומר הזה לא יופיע יותר בשוק.

ישראל פיטוסי: אם זה כך, אנחנו לא מכניסים אותו לפקודה.

ישראל פיטוסי: יש עוד מספר חומרים שלא הכנסנו לפקודה.

ישראל פיטוסי: אבל אם רואים שהחומר מתחיל להיות נפוץ אצל הצעירים וגורם לבעיות לפעמים בלתי הפיכות, מכניסים אותו לפקודת הסמים המסוכנים.

יצחק גלנטי: האם משתמשים בחומרים הללו בעיקר אנשים צעירים?

יצחק גלנטי: ידוע לנו לאחרונה על שני מקרי מוות כתוצאה משתיית אלכוהול על-ידי צעירים, אבל לא נכריז בשל כך על אלכוהול כעל סם מסוכן ולא נכניס מחר יין לרשימה הזאת.

ישראל פיטוסי: אני בטוח שמספר גופים ממשלתיים וארגונים שונים היו רוצים להכריז על אלכוהול כסם מסוכן, אבל מה לעשות, יש לובי לתעשיית היין, הן בצרפת והן בארצות-הברית ובמדינות נוספות.

ישראל פיטוסי: אני בטוח שהסינרגיה שיש בין לקיחת אלכוהול ובין נטילת החומרים הללו משמעותית מאוד.

יצחק גלנטי: זה הרכב קטלני.

אודי וולף: רוב החומרים שמופיעים ברשימה הזאת הם למעשה "בני דודים" של חומרים שאנחנו מכירים כבר מדיונים קודמים, שחלקם נמצא בפקודה.

אודי וולף: פקודת הסמים הישראלית היא פקודה דווקנית.

אודי וולף: קודם כול, היא פקודה, היא שריד מנדטורי, ולא חוק, וכאן אולי מופנית קריאה לחוקק סוף-סוף את החוק.

וילמה מאור: הקריאה מופנית למשרד הבריאות.

אודי וולף: היא מופנית כל פעם מחדש.

אודי וולף: אני יודע מדוע אני אומר את זה.

אודי וולף: היבואנים של החומרים הללו מתוחכמים מאוד ויחפשו פרצות גם בתוך החוק הזה.

אודי וולף: אם ישאלו כימאי יידע להגיד להם על מה תהיה הישיבה הבאה – אולי על החלפת הכלור בפלואור, ואם נחסום את הפלואור אז על החלפת הפלואור בברום, ואם נחסום את הברום יחליפו אותו ביוד.

אודי וולף: אנחנו רצים למעשה שני שלבים אחרי הצרכנים.

אודי וולף: במקום להקדים אותם ולעשות להם מארב מתוכנן היטב אנחנו מנסים לזנב בהם.

אודי וולף: הגיע הזמן לשנות את הקונספט.

אודי וולף: אפשר לעשות את זה בגישה מכלילה, בשינוי גורף של הפקודה לפקודה אנלוגית, כפי שמקובל בחלק מארצות המערב המפותחות, ואפשר גם בשינויים מינוריים יותר.

אודי וולף: זה מצריך כמובן עבודה רצינית, בשותפות של כל החברים היושבים כאן, כאשר נוסיף בפקודה סעיפי ריבוי מתוחכמים שיוכלו לחסוך מאתנו את הרשימה המפורטת והארוכה הזאת, לצמצם אותה, ועם זאת להכליל בתוכה הרבה יותר חומרים שעדיין לא נחשפנו אליהם.

יצחק גלנטי: אבל לא במסגרת הדיון הנוכחי.

יצחק גלנטי: אני לא מתיימר להבין את הרשימה הזאת, ויחד עם זה אני מנסה לרדת לעומק הדברים כדי שלא יתקבל הרושם כאילו אנו מעין חותמת גומי של משרד הבריאות או המשרד לביטחון פנים.

יצחק גלנטי: ברור לחלוטין שטובת הציבור עומדת לנגד עיני הוועדה לא פחות מאשר לנגד עיני כל מי שנמצא כאן בחדר.

יצחק גלנטי: צר לי שאין כאן מישהו מהצרכנים שיכול לייצג את הצד השני, אבל אף אחד לא יכול לבוא ולהפליל את עצמו.

ישראל פיטוסי: לפעמים הם לא יכולים לבוא כי הם מתחת לאדמה ...

אודי וולף: הגמרא בסנהדרין אומרת: "בא הרוג לרגליו".

צבי אלון: אני מקופת-חולים מאוחדת.

צבי אלון: יש לי שתי שאלות.

צבי אלון: כל החומרים הללו גורמים להתמכרות וצריכה גדולה יותר ויותר?

אודי וולף: אני כימאי.

אודי וולף: אני לא מומחה לרפואה.

ישראל פיטוסי: לאו דווקא גורמים לצריכה גדולה יותר, אבל בוודאי להתמכרות.

צבי אלון: שאלה נוספת, איזה שיעור מתוך החומרים שמגיעים למעבדה לזיהוי פלילי לא נמצא בתוספת הזאת או בתוספת הקודמת לפקודה?

צבי אלון: האם יש חומרים נוספים שאתם מזהים ולא רוצים להכניס לרשימה בשל סיבות שונות, כי היקף השימוש קטן מדי או כי נזקם לא הוכח וכדומה?

אודי וולף: יש חומרים נוספים.

אודי וולף: חיכינו לתיקון הזה זמן רב, ההצעה הזאת סותמת חור גדול מאוד.

אודי וולף: בעיקר החומרים המופיעים בעמוד השני של התיקון הם החומרים המצויים יותר כיום.

אודי וולף: אבל אם ניקח לדוגמה את PMMA שנכנס ביוני האחרון, היה לו peak גדול והוא דעך אחר-כך.

אסנת ישראלזון אזולאי: פעמים רבות כאשר חומר מוכנס לפקודה הסוחרים עושים עליו איזו וריאציה, איזה איזומר, ומכניסים חומר חדש ואנחנו במירוץ אחריהם.

אסנת ישראלזון אזולאי: ייתכן שכאשר החומרים הללו ייכנסו לפקודה יתחילו להופיע חומרים חדשים.

אסנת ישראלזון אזולאי: אנחנו במירוץ נגדם.

ישראל פיטוסי: כל מיני חומרים נתפסים ונבדקים במעבדה.

ישראל פיטוסי: בוועדה הבין-משרדית שוקלים האם להכניס אותם לתוספת הראשונה של הפקודה.

ישראל פיטוסי: בדרך כלל המשטרה אומרת לנו מה המצב בשוק.

ישראל פיטוסי: בתוך 6 חודשים הם יכולים להגיד לנו האם להכניס חומר לרשימה או לא להכניסו כי הוא נעלם כבר.

קריאה: כאשר חומר נכנס לפקודה לעתים קרובות הוא יורד מן השוק.

צבי אלון: המטרה שלנו להגיע לְמה שאמרת קודם, למצוא חומרים אנלוגיים.

צבי אלון: כלומר, בפקודה נכתוב את מולקולת היסוד.

צבי אלון: הוועדה תציע להכניס לפקודה את כל חומרי היסוד ובכך יכללו החומרים הנגזרים מהם.

צבי אלון: זה נראה לי פתרון טוב.

אודי וולף: אני מקבל את הצעתך, אולם מצד שני ד"ר ישראל פיטוסי ואנשים אחרים ממשרד הבריאות טוענים בצדק שאי אפשר באופן גורף להפוך את ברירת המחדל של הפקודה ממותר לאסור משום שצריך לעשות בדיקה של כל החללים שאנחנו מפילים בדרך, כלומר כל התרופות והחומרים האחרים שאנחנו לא מודעים להם.

אודי וולף: יחד עם זה, בסוף כל סעיף בפקודה מופיע סעיף ריבוי, שמשמעו: החומרים האלה, לרבות האיזומרים האופטיים שלהם, ואני מבקש להוסיף גם את האיזומרים המבניים, האֶתֶרים והאֶסְטֶרים ודברים אחרים.

אודי וולף: כאן למשל אנחנו מדברים על C-I 2 ו- C-B 2 – I זה יוד ו-C זה כלור.

אודי וולף: אם היינו אומרים "הלוגניטים" מייד היינו סוגרים את כל החורים של יוד, כלור, פלואור וברום, וגמרנו, אז יכולנו להיות בשקט מהבחינה הזאת.

אודי וולף: אם מדובר על אֶתֶרים אז כל האתוקסים יירדו כאן.

אודי וולף: אם הפקודה מדברת על מיקום ספציפי על גבי הטבעת – 2,5 די-אתוקסי, והאתיל נמצא בעמדה 4, נדרשת ממני עבודה קשה למצוא שהאתיל דווקא בעמדה 4.

אודי וולף: הסנגור ההיפותטי של המשתמש המצוי ישאל אותי: מי יתקע לידך שזה אכן בעמדה 4?

אודי וולף: אם האתיל בעמדה 3 זה לא אסור על-פי הפקודה.

אודי וולף: לכן אני מבקש שזה יהיה בכל מקום על פני הטבעת.

אודי וולף: בכך לא נהפוך את הפקודה לאנלוגית, ועם זאת נחסוך מהמשטרה את חובת ההוכחה על הבדיקה הזאת.

צבי אלון: הפקודה מכילה את כל האיזומרים?

אודי וולף: כן.

אסנת ישראלזון אזולאי: כרגע היא מכילה רק איזומרים אופטיים, וסנ"צ אודי וולף ביקש שייכללו גם איזומרים מבניים.

אסנת ישראלזון אזולאי: מעבר לזה, הוא אומר שיש לעשות הכללה מהלוגן פרטני לכל קבוצת ההלוגניטים, כמו באֶתֶרים ובאֶסְטֶרים.

יצחק גלנטי: האם הכימאים סיכמו כבר את הנושא?

יצחק גלנטי: ...

אודי וולף: אני מצטער שאנחנו מדברים סינית.

נתן קאהן: אני מקופת-חולים לאומית.

נתן קאהן: אם לוקחים קבוצה אחת של אמפתמינים, אני משער שיש הרבה יותר מוליקולות אסורות מאשר מותרות לשימוש.

נתן קאהן: האם לא ניתן פשוט להפוך את הפקודה ולציין במפורש את כל מה שמותר?

נתן קאהן: כלומר להגיד שכל האמפתמינים אסורים לשימוש, למעט מה שייקבע במפורש.

נתן קאהן: זה יפתור את הבעיה.

יצחק גלנטי: כלומר להפוך את ברירת המחדל.

נתן קאהן: כאשר יש משפחת פשע, צריך לעצור אותה.

יצחק גלנטי: זה רעיון מצוין שמופנה למשרד הבריאות.

ישראל פיטוסי: שקלנו את זה כבר, אבל צריך לעשות עבודה סיזיפית, למפות את כל המשפחות.

יצחק גלנטי: אתם דורשים תוספת תקציב ממשרד האוצר?

רחל בר המבורגר: הוועדה הבין-משרדית שהוזכרה כאן אכן ביקשה את זה, והוטל על משרד הבריאות לעשות את עבודת המיפוי, שאתה אומר שהם יעשו ועושים, אבל זה אורך זמן.

רחל בר המבורגר: בינתיים אנחנו זהירים.

יצחק גלנטי: מאז צירוף הקפסולה שנקראת "חגיגת" לרשימת הסמים, האם חל שינוי לטובה, כלומר יש ירידה בצריכה?

יזהר אילון: החומרים שמופיעים בתיקון הזה החליפו את החומר שנכנס לפקודה.

יצחק גלנטי: אני מבין שכך עוקפים את הפקודה.

אודי וולף: "חגיגת" הוא שם מותג, כמו פריג'ידר וכמו פלאפון.

אודי וולף: כפי שבטלפונים סלולריים בנוסף לפלאפון יכולים להיות גם סלקום, אורנג' ואחרים וכולם מתכוונים לאותו מכשיר סלולרי, וכך גם במקררים.

אודי וולף: קוראים לזה "חגיגת" ותחת המותג הזה יכולים לבוא חומרים מחומרים שונים.

אודי וולף: פעמים רבות הם עצמם לא יודעים מה הם לוקחים.

יצחק גלנטי: אנחנו מבקשים גם ליידע את הציבור הרחב ולכן כדאי שנדע, מעבר לשם המותג "חגיגת", האם יש שמות נוספים של סמים מאותן משפחות.

אסנת ישראלזון אזולאי: למשל "הלהיט של אילנית", "חלום בלבן", "חגיגת קיץ", "חגיגת קיץ 2008" – אלה שמות הרחוב של החומרים, ויש עוד רבים שאני לא זוכרת.

צבי אלון: או "אספירין עם קריצה".

יצחק גלנטי: אני מבקש לשמוע את היועץ המשפטי של הוועדה.

נועפ פליק: יש לי שאלה אחת.

נועפ פליק: התרכובות הללו משמשות גם לתרופות ולתעשייה?

ישראל פיטוסי: לא.

נילי דיקמן: איתרנו כאן טעות דפוס.

נילי דיקמן: בסעיף קטן (ו) צריך לבוא "10ה.

נילי דיקמן: N-אתילקאתינון", ולא "10הד.".

אודי וולף: נפלה טעות גם בפריט האחרון ברשימה בסעיף קטן (ח).

אודי וולף: צריך לבוא "דיאתילקאתינון".

אודי וולף: בטעות נכתבה נו"ן סופית מיותרת.

וילמה מאור: אני מבקשת שתשלחו לנו נוסח מתוקן.

יצחק גלנטי: האם מי מן הנוכחים מסתייג מן הרשימה דנן?

יצחק גלנטי: לאף אחד אין הסתייגות.

יצחק גלנטי: אני מודיע בזה שהוועדה מאשרת את הודעת הסמים המסוכנים (שינוי התוספת הראשונה לפקודה), התשס"ח-2007, ובלבד שתכניסו את התיקונים ברשימה הנובעים מטעויות דפוס.

יצחק גלנטי: אני מודה לכולכם.

אודי וולף: הוועדה מוזמנת לבקר במעבדה.